Abril 20, 2022 Kautusang Tagapagpaganap 2022-11 KAUTUSANG TAGAPAGPAGANAP 2022-11 (KAUTUSANG TAGAPAGPAGANAP PARA SA COVID-19 BLG. 104) SAPAGKAT, mula noong Marso 2020, ang Illinois ay naharap sa isang pandemya na nagdulot ng pambihirang sakit at pagkawala ng buhay, na dinapuan ang higit sa 3,102,000, at kumitil ng buhay ng higit sa 33,500 na mga residente; at, SAPAGKAT, habang patuloy na tumutugon ang Illinois sa sakuna sa pampublikong kalusugan na dulot ng Coronavirus Disease 2019 (COVID-19), isang bagong malubha at matinding karamdaman sa paghinga na mabilis na kumakalat sa pamamagitan ng transmisyon sa respirasyon, ang pasanin sa mga residente, mga tagabigay ng pangangalagang pangkalusugan, mga unang tagatugon, at mga pamahalaan sa buong Estado ay walang uliran; at, SAPAGKAT, ang pagprotekta sa kalusugan at kaligtasan ng mga taga-Illinois ay kabilang sa pinakamahalagang tungkulin ng pamahalaan ng Estado; at, SAPAGKAT, maraming variant ang lumitaw sa panahon ng pandemya, bawat isa ay may iba't ibang paghawa at antas ng kalubhaan; at, SAPAGKAT, ang paghula sa kung ano ang mangyayari sa hinaharap sa pandemyang ito ay isang mahirap na trabaho, at ang mga napatunayang mitigasyon sa pandemya tulad ng pisikal na pagdidistansya, mga pantakip sa mukha at iba pang pag-iingat sa pampublikong kalusugan na mahalaga sa pagbagal at pagtigil ng pagkalat ng COVID-19 ay maaaring kailanganin muli; at, SAPAGKAT, ang Estado ng Illinois ay nakakita ng malaking pagbabago sa mga nakalipas na linggo ng mga pagpapaospital at paghawa; at, SAPAGKAT, ang Centers for Disease Control and Prevention (CDC) ay naglabas ng binagong patnubay noong Pebrero 25, 2022 upang alisin ang rekomendasyon nito para sa unibersal na pagsusuot ng mask sa loob, kasama ang mga setting ng K-12; at, SAPAGKAT, ang patnubay na iyon ay nagbigay ng balangkas para sa pagtatantiya ng mga antas ng COVID-19 sa komunidad batay sa mga pagkakaospital dahil sa COVID-19, pagkakaroon ng kama para sa inpatient, at bilang ng mga kaso ng COVID-19; at, SAPAGKAT, ang gabay ng CDC ngayon ay nagrerekomenda lamang ng unibersal na pagsusuot ng mask sa mga komunidad na may mataas na antas ng COVID-19; at,
SAPAGKAT, patuloy na nagpapayo ang CDC na ang ilang mga setting ng komunidad, tulad ng mga paaralan at mga komunal na setting na may mataas na panganib ay maaaring mangailangan ng karagdagang mga layer ng pag-iingat batay sa mga katangian ng setting at kung sakaling magkaroon ng outbreak; at, SAPAGKAT, ang ilang mga employer ay pumasok sa mga collective bargaining agreement na patuloy na nag-aatas sa mga indibidwal na magsuot ng face mask sa ilang partikular na setting; bilang karagdagan sa iba pang mga hakbang sa mitigasyon; at, SAPAGKAT, patuloy na inirerekomenda ng CDC na ikonsidera ng mga indibidwal na immunocompromised o nasa mataas na panganib para sa malubhang sakit ang pagsusuot ng angkop na mask sa loob ng mga pampublikong lugar kapag mataas ang antas ng COVID-19 sa komunidad; at, SAPAGKAT, patuloy na inirerekomenda ng CDC na magsuot ng mask ang mga tao na may mga sintomas, positibong test, o pagkaka-expose sa isang tao na may COVID-19; at, SAPAGKAT, maaaring piliin ng mga indibidwal na magsuot ng mask anumang oras upang maprotektahan ang kanilang sarili o ang mga nakapaligid sa kanila mula sa pagkalat ng COVID- 19; at, SAPAGKAT, noong Abril 1, 2022, muli kong inilabas ang Kautusang Tagapagpaganap 2022-06 na nag-aatas, bukod sa iba pang mga bagay, sa lahat ng indibidwal, anuman ang katayuan ng pagbabakuna, na magsuot ng pantakip sa mukha sa mga eroplano, bus, tren, at iba pang uri ng pampublikong transportasyon at sa mga hub ng transportasyon tulad ng mga paliparan at mga istasyon ng tren at bus; at, SAPAGKAT, noong Enero 29, 2021, naglabas ang CDC ng utos na nag-aatas sa pagsusuot ng mga mask ng mga tao sa mga pampublikong sasakyang pang-transportasyon o sa lugar ng mga hub ng transportasyon upang maiwasan ang pagkalat ng birus na nagdudulot ng COVID-19; at, SAPAGKAT, bilang resulta ng isang utos ng hukuman, na epektibo mula noong Abril 18, 2022, ang Kautusan ng CDC noong Enero 29, 2021 na nangangailangan ng mga mask sa mga pampublikong sasakyang pang-transportasyon at sa mga hub ng transportasyon ay wala nang bisa; at, SAPAGKAT, ang CDC ay patuloy na nagrerekomenda na ang mga tao ay magsuot ng mga mask sa panloob na mga setting ng pampublikong transportasyon sa oras na ito, ngunit inihayag na hindi nito ipapatupad ang Enero 29, 2021 na Kautusan; at, SAPAGKAT, hindi ko na nakikitang kailangan ang ganoong pang-estadong pangangailangan sa Illinois, ngunit patuloy na inirerekomenda na ikonsidera ng lahat ng indibidwal ang pagsusuot ng pantakip sa mukha habang nasa pampublikong transportasyon at sa mga hub ng transportasyon; at, SAPAGKAT, ang mga negosyo, mga entidad, at mga lokal na munisipalidad ay maaaring patuloy na magpatibay ng mga kinakailangan sa pantakip sa mukha batay sa mga kalagayan ng kanilang lokal na komunidad; at, SAPAGKAT, noong Abril 1, 2022, bilang pagsasaalang-alang sa inaasahang patuloy na pagkalat ng COVID-19 at ang patuloy na epekto nito sa kalusugan at ekonomiya na madarama sa darating na buwan ng mga tao sa buong Estado, idineklara ko ang lahat ng mga lalawigan sa Estado ng Illinois bilang isang lugar ng kalamidad; at, SAMAKATUWID, sa pamamagitan ng mga kapangyarihang ipinagkaloob sa akin bilang Gobernador ng Estado ng Illinois, alinsunod sa Konstitusyon ng Illinois at mga Seksyon 7(1), 7(2), 7(3), 7(8), 7(9), at 7(12) ng Illinois Emergency Management Agency Act, 20 ILCS 3305, at naaayon sa mga kapangyarihan ng mga batas sa pampublikong kalusugan, iniuutos ko ang mga sumusunod, simula Abril 1, 2022:
Seksyon 1. Mga susog sa Seksyon 2 ng Kautusang Tagapagpaganap 2022-06 (Mga kinakailangan sa pantakip sa mukha). Ang Kautusang Tagapagpaganap 2022-06 ay inamyendahan at binago tulad ng sumusunod: Seksyon 2: Mga Kinakailangan sa Pantakip sa Mukha. b. Ang lahat ng mga indibidwal, anuman ang katayuan ng pagbabakuna, ay patuloy na kailangang magsuot ng pantakip sa mukha (1) kung saan iniaatas ng pederal; (2) sa mga eroplano, bus, tren at iba pang uri ng pampublikong transportasyon at sa mga hub ng transportasyon tulad ng mga paliparan at mga istasyon ng tren at bus; (32) sa mga komunal na pasilidad tulad ng mga pasilidad ng koreksyonal at mga kanlungan para sa mga walang tirahan; at (43) sa mga setting ng pangangalaga sa kalusugan. Ang probisyong ito ay hindi nalalapat sa mga bus o van na pinapatakbo ng mga pampubliko o pribadong sistema ng paaralan, kabilang ang mga bus o van na pinapatakbo ng mga programa sa maagang pangangalaga at edukasyon/pangangalaga sa bata. Seksyon 2. Pangligtas na Sugnay Kung ang anumang probisyon ng Kautusang Tagapagpaganap na ito o ang aplikasyon nito sa sinumang tao o kalagayan ay ituturing na walang bisa ng anumang korte na may karampatang hurisdiksyon, ang kawalang-bisa nito ay hindi nakakaapekto sa iba pang probisyon o aplikasyon ng Kautusang Tagapagpaganap na ito, na maaaring mabigyan ng bisa nang wala ang imbalidong probisyon o aplikasyon. Upang makamit ang layuning ito, ang mga probisyon ng Kautusang Tagapagpaganap na ito ay idineklara na maaaring ihiwalay. JB Pritzker, Gobernador Inisyu ng Gobernador Abril 20, 2022 Inihain sa Kalihim ng Estado Abril 20, 2022